Fil-politika l-għażla ta' slowgan jaf tfisser ħafna. Mhux għax bis-slowgans tbiddel il-ħajja tan-nies, iżda għax meta tagħżel messaġġ għandu jkun wieħed li jirrifletti x'temmen u għaliex se taspira li taħdem. Jista' jkun magħżul għaliex dak il-messaġġ ikun jirrifletti il-burdata fost is-soċjetà f'dak il-mument partikolari. L-għażla tal-messaġġ tirrifletti fuq min jagħmilha. Iżda, iktar minn hekk huwa importanti jekk dak li jkun intqal fil-messaġġ ikunx twettaq jew inkella dak imbassar fih seħħx. Nieħdu waħda mill-għajtiet ewlenin tal-Prim Ministru fl-aħħar snin. Għal darba wara l-oħra l-Prim Ministru għażel l-għajta "Malta Ekonomija B'Saħħitha." U hekk kien. Malta żviluppat f'pajjiż b'ekonomija li kibret mingħajr preċedent. Tant li dan irrikonoxxewh l-istituzzjonijiet u l-aġenziji tal-klassifikazzjoni tal-kreditu internazzjonali. Dan mhux każ iżolat. Għax kull darba li wassal messaġġ, il-Prim Ministru żamm miegħu. B'kuntrast, jekk hawn xi ħadd li kważi kull slowgan li għażel marlu żmerċ kien il-Kap tal-Oppożizzjoni. Faċilment insibu ftit eżempji. GIMMICK TAL-MILLENJU: Hekk kien iddeskriva r-roħs fil-kontijiet tad-dawl u l-ilma Simon Busuttil. Meta l-Gvern ta' Lawrence Gonzi kien diġà għażel il-power station tal-BWSC, dik li ħaddem bil-heavy fuel oil, Simon Busuttil kien jgħid li impossibbli traħħas il-kontijiet tal-enerġija. Illum qed jgħid li għandhom jorħsu iktar. Però għandu problema kbira ta' kredibbiltà. Għax huwa dan il-Gvern li raħħas il-kontijiet ferm taħt il-medja Ewropea, xi ħaġa li Busuttil kien qal li ma tistax isseħħ u lil min wegħedha qallu li qed joħloq il-gimmick tal-millenju. MUSCAT IFISSER BAILOUT : Hekk kien qalilna f'waħda mill-ħafna frażijiiet tiegħu l-Kap tal-Oppożizzjoni. Kien bassar li jekk Joseph Muscat isir Prim Ministru Malta kienet se tispiċċa bħall-Greċja titkarrab għand l-Unjoni Ewropea biex toħroġna minn xi kriżi finanzjarja u n-nies jitilfu flushom. Ma rridux ninsew li waħda mir-raġunijiet għaliex suppost kellu jiġri dan kien proprju r-roħs fil-kontijiet tal-enerġija. Ma ġarax hekk. Roħsu l-kontijiet, roħsu t-taxxi, daħal iċ-child care b'xejn u saru biżibilju miżuri oħra. Minflok tlabna bailout ħriġna mill-proċedura ta' defiċit eċċessiv u għandna l-inqas rata ta' dejn pubbliku f'ħafna snin. Minflok bailout għandna finanzi fis-sod u Standard & Poor's tatna l-ewwel upgrade fir-rating f'għoxrin sena. ONESTÀ POLITIKA: Slowgan sabiħ kieku. Però ma joqgħod xejn għal Simon Busuttil u l-partit tiegħu. Kif qed nuru fl-istorja li qed niżvelaw fl-ewwel faċċata llum il-Kap tal-Oppożizzjoni lanqas fuq affarijiet żgħar mhu kapaċi jkun onest aħseb u ara fuq il-kbar. Jitkellem dwar l-onestà iżda ħalla miegħu lil Toni Bezzina li nstab ħati li bagħat ħaddiema tal-gvern jagħmlu xogħol f'każin tal-PN u iktar minn hekk ġegħelhom jieħdu ġurament falz. Jitkellem dwar onestà politika u komdu sew b'deputat minn tiegħu involut f'investigazzjoni mill-pulizija Żvediża b'rabta ma' frodi fuq pensjonanti. Jew jitkellem fuq onestà politika u m'għandux farka problema li isem Beppe Fenech Adami tfaċċa f'każ internazzjonali ta' ħasil ta' flus. Dawn biex tajna ftit eżempji. BAĠIT KOSMETIKU: Issa l-aħħar wieħed li ħareġ bih kien: Baġit Kosmetiku. Ma tantx jidher li għamel avvanz bil-campaign manager il-ġdida. Għax dak li hu sejjaħ kosmetiku kien imfaħħar mill-imsieħba soċjali. Dak li sejjaħ kosmetiku, il-Caritas qalet li hu sinjal li l-vuċi taż-żgħar qed tinstema'. Dak li sejjaħ kosmetiku ntlaqa' mill-pensjonanti li se jiffrankaw it-taxxa u minn dawk bi dħul baxx li se jieħdu benefiċċji ġodda. Għażilna biss erba' temi li juru kif kull darba l-Kap tal-Oppożizzjoni kellu ġudizzju żbaljat. It-tbassir tiegħu jfalli, il-kalkoli politiċi jagħmilhom ħżiena u n-negattiviżmu u l-bitterness ma jħalluhx joħroġ b'argumenti rraġunati. Mhux kwalitajiet sbieħ dawn għal min jaspira li jmexxi pajjiż. Għax pajjiż tmexxih bil-viżjoni u mhux bl-opportuniżmu politiku. Pajjiż tmexxih għax tkun tħobb lilu u lil niesu mhux għax tkun tħobb il-poter. Il-Kap tal-Oppożizzjoni falla t-test tal-messaġġ imma iktar minn hekk dan huwa riflessjoni li jfalli l-ikbar test, dak tal-ħila li jkun Prim Ministru. Mhux ta' b'xejn fl-istħarriġ tal-opinjoni pubblika, wieħed wara l-ieħor, baqa' ma qabadx art.